《绍兴乙居秋仲冒雨独游阳华碧胜绝未让淡山碧》
宋代·游何

西风卷痴云，欲压不堕地。
化作碧孱颜，融结在空际。
是名阳华碧，造物一何异。
东山雨脚断，明月招我至。
傍窥嵌窦深，密恐鬼神閟。
细度穴寥风，旧无卑湿气。
虚阁架其中，榜以浮岚美。
下有潺湲溪，翻雪轰雷比。
阁背两桥分，碧胁双龙起。
石如缨络垂，整整翠緌委。
又如鼙鼓形，挝击声颇厉。
溪水相与喧，镗鞈乱宫徵。
碧穷天忽开，木杪风自靡。
坐久发毛寒，兴逸诗语绮。
无人共一尊，有客自千里。
山僧颇殷勤，相伴亦忘寐。
拂石要题诗，挥毫留汉隶。

作者简介：游何，字萧卿，幕谷（今陕西乾县西北）人（《金石萃编》卷一三五）。高宗绍兴十五年（一一四五）为荆湖南路转运判官（《金石补正》卷一○六）。今录诗二首。